b"\n_START_ARTICLE_\nSerradell\n_START_SECTION_\nEtimologia\n_START_PARAGRAPH_\nJoan Coromines inclou Serradell a l'Onomasticon Cataloniae. Es tracta d'un derivat diminutiu del mot com\xc3\xba serrat, el qual, pel seu costat \xc3\xa9s tamb\xc3\xa9 un derivat diminutiu del mot com\xc3\xba serra. \xc3\x89s, per tant, un top\xc3\xb2nim ja plenament rom\xc3\xa0nic, descriptiu del lloc on es troba aquest poble.\n_START_SECTION_\nGeografia\n_START_PARAGRAPH_\nEl poble de Serradell centra la part alta de la vall del riu de Serradell. Situat a red\xc3\xb3s de la meitat occidental del Serrat del Ban, al costat nord -riba esquerra- del riu, Serradell \xc3\xa9s en la zona m\xc3\xa9s orogr\xc3\xa0ficament accidentada de la vall. Ple de coves i avencs, de roques i serres encinglerades, la vall de Serradell \xc3\xa9s de les m\xc3\xa9s fer\xc3\xa9stegues i espectaculars de la comarca.\n_START_SECTION_\nHist\xc3\xb2ria moderna i contempor\xc3\xa0nia\n_START_PARAGRAPH_\nEn el Cens de Floridablanca, del 1787, consten a Serradell 49 persones: 13 nois solters i 21 noies fadrines; 7 matrimonis, i una v\xc3\xaddua. D'ells, consten com a pagesos 13 homes, a m\xc3\xa9s de dos bracers (pagesos assalariats)._NEWLINE_En el q\xc3\xbcestionari de Francisco de Zamora, del 1790 apareix una nota fins ara no aclarida, encara: quan pregunten sobre el nom de la poblaci\xc3\xb3, una resposta diu que el nom antic de Serradell \xc3\xa9s Vilallonga. \xc3\x89s l'\xc3\xbanica refer\xc3\xa8ncia trobada fins ara a aquest fet._NEWLINE_Serradell havia pertangut a la Varvassoria de Toralla._NEWLINE_El 1847 havia rebut ja l'agrupaci\xc3\xb3 dels municipis dels pobles que s'acaben d'esmentar, suprimits a ran de les noves lleis municipals promulgades a mitjan segle XIX, que no permeteren el manteniment dels ajuntaments en poblacions de menys de 30 ve\xc3\xafns (entenent com a ve\xc3\xad els caps de fam\xc3\xadlia)._NEWLINE_El municipi modern de Serradell s'havia format el 1812 a ran de la promulgaci\xc3\xb3 de la Constituci\xc3\xb3 de Cadis, i es mantingu\xc3\xa9 fins al 1969, quan fou adscrit al nou municipi esmentat. A mitjan segle XX, per\xc3\xb2, el municipi canvi\xc3\xa0 de capitalitat i de nom, passant-se a anomenar Toralla i Serradell._NEWLINE_Pascual Madoz parla de Serradell en el seu Diccionario geogr\xc3\xa1fico... del 1845 Diu que \xc3\xa9s dalt d'una muntanya, en lloc ben ventilat, per\xc3\xb2 arrecerat dels vents del nord per una penya. Formaven el poble 40 cases, que disposaven d'una font abundant vora el poble mateix. El terreny \xc3\xa9s muntany\xc3\xb3s, la major part fluix i aspre a la part nord; a la sud, hi ha vinyes i oliveres, boscos de faigs, alzines i roures, amb alguns arbres fruiters. El bosc serveix per a llenya i carb\xc3\xb3. S'hi feia blat, oli, vi de mala qualitat, ordi, patates i alguns llegums i fruites. De bestiar, ovelles, cabres i porcs. Hi havia ca\xc3\xa7a de conills i algunes perdius. 27 ve\xc3\xafns (caps de fam\xc3\xadlia) i 98 \xc3\xa0nimes (habitants) en constitu\xc3\xafen la poblaci\xc3\xb3._NEWLINE_El poble de Serradell no ha estat mai un poble gaire habitat, per\xc3\xb2 en l'actualitat (2005), s'ha arribat als 16 habitants, el m\xc3\xadnim al llarg de la hist\xc3\xb2ria. El 1970 hi consten 31 habitants, i el 1981, 21."